जम्मू कश्मीर में सरकार का हिस्सा बनते समय भारतीय जनता पार्टी को अहसास तो ज़रूर रहा होगा कि वहाँ हालात किस दिशा में मुड़ सकते हैं, खासकर पीपुल्स डेमोक्रेटिक पार्टी (पीडीपी) के पिछले कुछ साल के नजरिए को देखते हुए। लेकिन बदलावों की रफ्तार इतनी तेज होगी, यह शायद भाजपा ने न सोचा हो। फिलहाल वहाँ जो सूरते हाल हैं, उन्हें देखते हुए लगता है कि पीडीपी-भाजपा की सरकार आने के बाद कश्मीर में भारत-विरोधी प्रवृत्तियों का उभार हुआ है। भारतीय जनता पार्टी के लिए यह कोई आदर्श स्थिति नहीं है जिसे कश्मीर मसले पर अपने अडिग रुख के लिए जाना जाता है।